b'\n_START_ARTICLE_\nColina \xe2\x80\x9eCasca\xe2\x80\x9d\n_START_SECTION_\nDescriere\n_START_PARAGRAPH_\nApari\xc8\x9bia colinei este consecin\xc8\x9ba unor procese complicate de eroziune pe sistemul de falii care se intersecteaz\xc4\x83 \xc3\xaen acest loc. colina este orientat\xc4\x83 meridional, av\xc3\xa2nd lungimea de cca 1\xc2\xa0km, l\xc4\x83\xc8\x9bimea 700\xc2\xa0m \xc8\x99i \xc3\xaen\xc4\x83l\xc8\x9bimea fa\xc8\x9b\xc4\x83 de nivelul Nistrului de 106\xc2\xa0m, astfel v\xc3\xa2rful se afl\xc4\x83 la 161\xc2\xa0m altitudine de la nivelul m\xc4\x83rii.\n_START_SECTION_\nStatut de protec\xc8\x9bie\n_START_PARAGRAPH_\nObiectivul a fost luat sub protec\xc8\x9bia statului prin Hot\xc4\x83r\xc3\xaerea Sovietului de Mini\xc8\x99tri al RSSM din 13 martie 1962 nr. 111, iar statutul de protec\xc8\x9bie a fost reconfirmat prin Hot\xc4\x83r\xc3\xaerea Sovietului de Mini\xc8\x99tri al RSSM din 8 ianuarie 1975 nr. 5 \xc8\x99i Legea nr. 1538 din 25 februarie 1998 privind fondul ariilor naturale protejate de stat. De\xc8\x9bin\xc4\x83torul funciar al monumentului natural era, la momentul public\xc4\x83rii Legii din 1998, Gospod\xc4\x83ria Silvic\xc4\x83 de Stat Soroca (ocolul silvic Otaci, Cremenciug-II, parcela 49, subparcelele 18, 26, 29, 30). \xc3\x8entre timp, aceasta a fost reorganizat\xc4\x83 \xc3\xaen \xc3\x8entreprinderea pentru Silvicultur\xc4\x83 Soroca._NEWLINE_Aria protejat\xc4\x83 prezint\xc4\x83 interes \xc8\x99tiin\xc8\x9bific la nivel interna\xc8\x9bional pentru cartarea geologic\xc4\x83 \xc8\x99i studiul stratigrafic al forma\xc8\x9biunilor sedimentare ale Platformei Est-Europene, c\xc3\xa2t \xc8\x99i pentru cercet\xc4\x83ri geomorfologice \xc8\x99i tectonice. Are \xc8\x99i o valoare peisagistic\xc4\x83 ridicat\xc4\x83, form\xc3\xa2nd o priveli\xc8\x99te cu aspect premontan, cu pante abrupte \xc8\x99i st\xc3\xa2nci._NEWLINE_Conform situa\xc8\x9biei din anul 2016, aria natural\xc4\x83 nu avea instalat un panou informativ. Este recomandat\xc4\x83 introducerea ariei protejate \xc3\xaen circuitul turistic al raionului Soroca.'